钦定古今图书集成/明伦汇编/官常典/第578卷 > 丛兰
## 钦定古今图书集成/明伦汇编/官常典/第578卷 > 丛兰

按《明外史》本传：“兰字廷秀，文登人。弘治中进士，为户
科给事中。中官梁芳、陈喜、汪直、韦兴先以罪摈斥，复
夤缘还京。兰因清宁宫灾，疏陈六事，极论芳等罪，诸
人竟废。寻言‘吏部遵诏书，请擢用建言诖误诸臣，而
明旨不尽从，非所以示信。失仪被纠，请免送诏狱。畿
内征徭繁重，富民规免，他户代之，宜厘正’。”章下所司，
进兵科右给事中。都督佥事吴安以传奉得官，兰请
罢之。时命拨团营军八千人修九门城濠，言：“臣顷简
营军，诏许专事训练，无复差拨。”命下，未几，旋复役之，
如前诏何。帝颇采纳。迁通政参议。小王子犯大同，命
经略紫荆、倒马诸关，塞蹊隧可通敌骑者百十所。正
德初，进左通政，寻出理延。屯田。安化王寘𫔍反，兰
奏陈十事，中言：“文武官罚米者，鬻产不能偿。朝臣谪
戍，刑官妄引新例，锻炼成狱，没其家赀。”校尉遍行边
塞，势焰薰灼，人不自保。刘瑾大恶之，矫旨严责。给事
中张瓒、御史汪赐等遂希指劾兰。瑾方忧边事，乃获
免。数月，瑾诛，进通政使。俄擢户部右侍郎，督理三边
军饷。开中盐引利率归豪右。至，兰无敢干乞，商贾乃
通。六年召还。会南畿及河南岁侵，命兰往赈。未赴而
河北贼自宿迁渡河，将逼凤阳。乃命兰以本官巡视
庐、凤、滁、和，兼理赈济。河南人赵景隆自称“宋王”，掠归
德、酂阳。兰遣兵击斩之。召还，论功，增俸一级。大同有
警，命巡视居庸、龙泉诸关。寻兼督宣、大军饷。进右都
御史，总制宣、大、山西军务。令内地皆筑堡。寇至，收保
如塞下。寇五万骑自万全右卫趋蔚州大掠，又三万
骑入平卤城南。以失事停半岁俸，改督漕运兼巡抚
江北。中官刘允取佛乌思藏，道兰境，入谒，辞不见。允
需舟五百馀艘，役夫万馀人，兰驰疏极陈其害，不报。
治洪主事王銮以忤中官被逮，抗章救之。居四年，以
事忤兵部尚书王琼，解兰漕务，专任巡抚。宁王宸濠
反，兰移镇瓜州。十五年迁南京工部尚书。世宗即位，
御史陈克宅劾兰附江彬。帝以兰素清谨，释勿问。兰
遂乞休去。卒，赠太子少保。